da da da da da da sv da da da da en en en en da nb nb da de en en
ENDELIG!!! Masser af varmt vand i bruserne, Morten Petersson passerede 11.000 point – og så selvfølgelig: De Gamle fik revanche mod Glostrup. - Svanholm Cricketklub
Fredag d. 27. maj 2011 kl. 07:03 af Henrik Pfaff
Det hele gik op i en højere enhed, da De Gamle på hjemmebane besejrede Glostrup overbevisende, selv om de stillede op med et på papiret temmelig godt hold, men vi kunne også mønstre et solidt hold, selv om der var indløbet afbud fra Allan From.
Det startede ellers helt forkert, idet Morten VANDT lodtrækningen, og til alles overraskelse valgte han at gå i marken. Måske lå det i baghovedet, at vejrudsigten hen mod aften ville byde på temperaturer ned i nærheden af 6 grader og kraftig blæst, således at en marktur ville blive en kold ”fornøjelse”, så det ville blive Glostrups problem. Om det så også var derfor, at man havde aftalt kun at spille 2 x 20 overs, blev ikke opklaret.
Sædvanen tro åbnede Flemming Søegaard (0 for 22) og Niels Pedersen (0 for 28) kastningen, men var ikke i stand til at bryde igennem, men kunne dog holde scoringen på et acceptabelt niveau. Det var først da Morten himself (2 for 27) og Allan Majgaard (2 for 7) kom til fadet, at der skete ting og sager, hvilket betød, at Glostrups score efter 20 overs lød på kun 91 point.
Det var derfor med optimismen i behold, at vi gik til gærdet med en fuldgod erstatning for Allan F. i skikkelse af Jens Bredo (28*) sammen med – ja hvem andre – Morten (25*), der kun manglede 4 point i at passere 11.000 point, hvilket han gjorde med en flot 4’er. Jens havde tilsyneladende læst om Allan F.s spillestil, så han ville på ingen måde stå tilbage for ham, så på næsten ingen tid fik han verfet adskillige flotte 6’ere og 4’ere ud til højre og venstre (en af 6’erne var endvidere ved at tage livet af fotografen). Nu var bunden lagt, og det virkede næsten som en ekspeditionssag, at Kenneth Schwaner-Hansen (21*) sammen med Allan M. (16*) kunne batte sejren hjem på kun godt 13 overs. Udenfor ventede Michael Petersson og Anand Quatam (sæsondebut) tålmodigt på at komme ind, mens Flemming kunne få tid til at fotografere lidt, og Niels tog sig af opgaven med at distrahere vores betroede regnskabsfører Martin Jørgensen efter bedste evne.
Og som overskriften antyder ventede der en behagelig overraskelse i omklædningsrummet, da ALLE bruserne var blevet repareret og kunne udsende varmt vand i uanede mængder. Efter denne oplevelse var Morten vært i baren, og hvor smager gratis øl dog godt!
Glostrup 91 for 4 på 20 overs
Svanholm 93 for 0 på 13.1 overs
Fra en fotograferende og livstruet referent